**VLADA REPUBLIKE HRVATSKE**

**IZVJEŠĆE O PROVEDBI SLUŽBENE RAZVOJNE POMOĆI REPUBLIKE HRVATSKE ZA 2021. GODINU**

**Zagreb, lipanj 2022.**

**SADRŽAJ:**

[1. Institucionalni okvir službene razvojne pomoći 3](#_Toc74738840)

[2. Kontekst 4](#_Toc74738841)

[3. Dionici u provedbi 5](#_Toc74738842)

[4. Struktura službene razvojne pomoći Republike Hrvatske u 2021. godini 5](#_Toc74738843)

[5. Bilateralna službena razvojna pomoć 9](#_Toc74738844)

[6. Multilateralna službena razvojna pomoć 12](#_Toc74738845)

[7. Humanitarna pomoć 13](#_Toc74738846)

[8. Zaključak 14](#_Toc74738847)

[9. Prilozi 14](#_Toc74738848)

[9.1. Popis provedenih projekata u 2021. godini 14](#_Toc74738849)

# Institucionalni okvir službene razvojne pomoći Republike Hrvatske

**Zakonom o razvojnoj suradnji i humanitarnoj pomoći inozemstvu** (Narodne novine, broj 146/08) (u daljnjem tekstu: Zakon), Ministarstvo vanjskih i europskih poslova (u daljnjem tekstu: MVEP) određeno je nacionalnim koordinacijskim tijelom za razvojnu suradnju i humanitarnu pomoć Republike Hrvatske inozemstvu. MVEP je zaduženo za prikupljanje statističkih podataka od drugih tijela središnje državne uprave, jedinica lokalne i područne (regionalne) samouprave i javnih institucija te pripremu statističkog izvješća o korištenju sredstava za provedbu službene razvojne pomoći u skladu s pravilima Odbora za razvojnu pomoć Organizacije za gospodarsku suradnju i razvoj (dalje u tekstu: OECD DAC). Sukladno navedenome, MVEP izrađuje prijedlog godišnjeg Izvješća o provedbi službene razvojne pomoći (dalje: Izvješće), a sukladno odredbi članka 10. stavka 3. Zakona, Vlada Republike Hrvatske Izvješće podnosi Hrvatskom saboru.

Sektorski i zemljopisni prioriteti provedbe međunarodne razvojne suradnje ključne su političke i strateške smjernice za definiranje i provedbu konkretnih projekata međunarodne razvojne suradnje. Sektorski i zemljopisni prioriteti u 2021. godini određeni su **Nacionalnom strategijom razvojne suradnje za razdoblje od 2017. do 2021. godine** (Narodne novine, broj 107/17) (u daljnjem tekstu: Nacionalna strategija), sukladno strateškim ciljevima vanjske politike, komparativnim specifičnostima na području najboljih praksi i iskustva Republike Hrvatske primjenjivih na području međunarodne razvojne suradnje te obveza i preporuka proizašlih iz ključnih međunarodnih dokumenata.

Kao instrument vanjsko-političkog djelovanja, provedba definiranih ciljeva međunarodne razvojne suradnje i humanitarne pomoći u 2021. godini, uključujući koordinaciju i izvještavanje, uvršteni su u **Strateški plan Ministarstva vanjskih i europskih poslova za razdoblje od 2020. do 2022. godine.**

Sukladno navedenome, **sektorski i zemljopisni prioriteti** provedbe međunarodne razvojne suradnje u 2021. godini slijedili su smjernice definirane okvirom Nacionalne strategije, koji provedbu službene razvojne pomoći (dalje u tekstu: SRP) u prvom redu usmjerava u projekte i programe u sektorima obrazovanja, zdravlja, osnaživanja ljudskih prava te zaštite i afirmacije prava žena, djece i mladih. Područje mira, sigurnosti i razvoja te potpora izgradnji demokratskih institucija, uključujući promicanje hrvatskih specifičnih iskustava iz ratne i poslijeratne stabilizacije, drugi je sektorski prioritet Nacionalne strategije, dok treći sektorski prioritet usmjerava službenu razvojnu pomoć u aktivnosti potpore odgovornom gospodarskom razvoju.

**Zemljopisni prioriteti** uvažavaju vanjskopolitičku, sigurnosnu, razvojnu i gospodarsku dimenziju te usmjeravaju aktivnosti na područje jugoistočne Europe, uz Bosnu i Hercegovinu kao programsku državu. Drugi zemljopisni prioritet usmjerava SRP prema europskom Istočnom i Južnom susjedstvu, s Ukrajinom i Jordanom kao programskim državama, dok treći zemljopisni prioritet obuhvaća sve ostale države u razvoju na popisu OECD DAC-a.

**Povjerenstvo za razvojnu suradnju i humanitarnu pomoć inozemstvu** osnovano je Odlukom Vlade Republike Hrvatske 2018. godine. Povjerenstvo okuplja predstavnike ključnih dionika nacionalne međunarodne razvojne suradnje i humanitarne pomoći, pod predsjedanjem ministra vanjskih i europskih poslova. Usklađivanje provedbenih aktivnosti, kroz pravodobno planiranje sukladno strateškom okviru, ujednačena primjena temeljnih smjernica, standarda i najboljih praksi donatorske zajednice, neki su od osnovnih ciljeva rada Povjerenstva.

Odbor za međunarodnu razvoju suradnju OECD-a krovna je međunarodna organizacija za metodologiju i statistiku međunarodne razvojne suradnje. Države donatori podnose godišnja izvješća o volumenu, zemljopisnim i sektorskim područjima razvojne suradnje, provedbenim kanalima i drugim ključnim podacima, u svrhu objedinjavanja, statističke obrade i izrade godišnjih pregleda međunarodne razvojne suradnje na globalnoj razini. RH, kao država članica Europske unije, u tom smislu surađuje s OECD-om, a za podnošenje godišnjih izvještaja o nacionalnim provedbenim elementima službene razvojne pomoći OECD-u, zaduženo je MVEP.

Djelovanje Republike Hrvatske na području međunarodne razvojne suradnje i humanitarne pomoći usklađeno je sa smjernicama i regulatornim okvirom **Europske unije,** koja razvojnoj suradnji i humanitarnoj pomoći pridaje istaknuto mjesto u svom vanjskom djelovanju.

# Kontekst

Aktivnosti na području međunarodne razvojne suradnje i humanitarne pomoći, kako na globalnom planu, tako i na razini Europske unije i država članica, u 2021. godini dominantno su bile obilježene nastavkom napora na suzbijanju posljedica pandemije bolesti COVID-19. Uslijed višeslojnih učinaka pandemije na društveno-gospodarske prilike zemalja u razvoju, s posebno izraženim negativnim učincima u najmanje razvijenim zemljama, u protekloj su godini uspostavljeni ključni globalni mehanizmi s mandatom mobilizacije znanja, provedbenih alata i financijskih sredstava, u svrhu pružanja pomoći državama u njihovoj borbi u suzbijanju pandemije COVID-19.

Pritom se posebno izdvaja instrument COVAX u sklopu Globalne inicijative za cjepiva protiv bolesti COVID-19, namijenjen globalnoj suradnji u cilju ubrzanja razvoja i proizvodnje cjepiva protiv bolesti COVID-19. Kroz COVAX je isporučeno više od 1 milijarde cjepiva u 144 zemlje. Europska unija je također snažno podržala COVAX, a zajedno s donacijama država članica kao Tim Europa, europski doprinos ovom novo uspostavljenom multilateralnom mehanizmu iznosi više od 3 milijarde eura.

Europska unija, zajedno sa svojim državama članicama, zadržala je status vodećeg pružatelja SRP-a na globalnoj razini. U 2021. godini EU je nastavila s jačanjem pristupa kroz Tim Europa i to ponajprije kroz daljnju operacionalizaciju inicijativa ovog mehanizma (dalje u tekstu: TEI), kao alata za implementaciju projekata koji će pridonijeti održivom oporavku i rastu partnerskih zemalja u post-pandemijskom razdoblju. U 2021. godini Europska komisija identificirala je 150 TEI koje su u visokom stupnju pripreme. Nadalje, u rujnu 2021. godine, Europska komisija predstavila je Strategiju *Global Gateway,* zamišljenu kao platformu za promociju vrijednosti, strateških interesa i standarda Europske unije kroz odgovor na globalne izazove, od klimatskih promjena i zaštite okoliša, do poboljšanja zdravstvene sigurnosti i jačanja konkurentnosti i globalnih lanaca opskrbe. *Global Gateway* temelji se na novim financijskim instrumentima u višegodišnjem financijskom okviru Europske unije za razdoblje 2021. – 2027. Projekti u okviru strategije *Global Gateway* razvijat će se i provoditi u okviru TEI, slijedom čega je do 2027. godine planirano mobilizirati do 300 milijardi eura za ulaganje u digitalni razvoj, klimatsku i energetsku prilagodbu, održivi prijevoz, zdravstvo, obrazovanje i istraživanje.

Prema podacima Ureda Ujedinjenih naroda za koordinaciju humanitarne pomoći(UN OCHA), ukupni iznos humanitarnog financiranja u 2021. godini iznosio je 26,4 milijarde USD[[1]](#footnote-1). Uslijed krize uzrokovane pandemijom bolesti COVID-19, humanitarne potrebe u 2021. godini povećale su se za visokih 46 % u odnosu na prethodnu godinu. Sukladno tome, Europska unija je povećala svoja humanitarna izdvajanja za 60 %, dosegnuvši volumen od 1,4 milijarde eura, zadržavši time vodeću ulogu među globalnim donatorima.

Republika Hrvatska svoja je djelovanja na razvojno-humanitarnom planu u bitnom uskladila s aktivnostima međunarodnih razvojnih dionika, poglavito Europske unije, obilježivši time svoju provedbu u 2021. godini na planu suzbijanja pandemije bolesti COVID-19. Istodobno, Republika Hrvatska osigurala je kontinuitet svog djelovanja na području međunarodne razvojne suradnje kroz potporu multilateralnim programima na području svojih zemljopisnih i sektorskih prioriteta, uz važan iskorak na području suradnje s organizacijama civilnog društva, što također predstavlja jedno od bitnih obilježja razvojno-humanitarnog djelovanja Republike Hrvatske u 2021. godini.

# Dionici u provedbi

Tijekom 2021. godine ukupno je dvadeset dionika provelo razvojne i humanitarne projekte, odnosno uplaćivalo redovite godišnje članarine međunarodnim organizacijama i drugim multilateralnim institucijama slijedom članstva u istima, koje članarine se evidentiraju kao razvojna pomoć u postotku kojeg za svaku pojedinu organizaciju propisuje OECD DAC. U provedbi projekata sudjeluju središnja tijela državne uprave, jedinice područne (regionalne) samouprave, financijske institucije i drugi institucionalni dionici. Riječ je o Ministarstvu vanjskih i europskih poslova, Ministarstvu zdravstva, Ministarstvu financija, Ministarstvu gospodarstva i održivog razvoja, Ministarstvu hrvatskih branitelja, Ministarstvu kulture i medija, Ministarstvu poljoprivrede, Ministarstvu turizma i sporta, Ministarstvu unutarnjih poslova, Ministarstvu znanosti i obrazovanja te Ministarstvu rada, mirovinskog sustava, obitelji i socijalne politike, Središnjem državnom uredu za Hrvate izvan Republike Hrvatske, Središnjem državnom uredu za obnovu i stambeno zbrinjavanje, Nacionalnoj zakladi za razvoj civilnog društva, Državnom hidrometeorološkom zavodu, Hrvatskoj narodnoj banci, Hrvatskoj banci za obnovu i razvitak te Osječko-baranjskoj, Brodsko-posavskoj te Zagrebačkoj županiji.

# Struktura službene razvojne pomoći Republike Hrvatske u 2021. godini

Europska unija se zajedno sa svojim državama članicama obvezala na ostvarivanje kolektivnog cilja izdvajanja za SRP u iznosu od 0,7 % bruto nacionalnog dohotka (u daljnjem tekstu: BND) do 2030. godine. Države članice koje su EU pristupile nakon 2004. godine, uključujući Republiku Hrvatsku, obvezale su se na podizanje izdvajanja za SRP u zadanom razdoblju od 0,33 % BND.

Ukupna izdvajanja Republike Hrvatske za SRP u razdoblju od 2009. do 2021. godine pokazuju stabilan trend rasta na godišnjoj razini. U 2020. godini, SRP Republike Hrvatske iznosio je 0,13 % BND-a[[2]](#footnote-2). Temeljem posebne metode izračuna i odgovarajućih statističkih parametara OECD-a, Republika Hrvatska će u posljednjem kvartalu 2022. zaprimiti potvrdu o točnom postotku udjela SRP-a u BND-u za 2021. godinu.

**Financijski pokazatelji i struktura SRP**

Ukupna izdvajanja Republike Hrvatske za SRP u 2021. godini iznosila su **624,22 milijuna kuna**, što je **porast od 20,8 % u odnosu na 2020. godinu**.

Grafički prikaz 1. Izdvajanja za SRP Republike Hrvatske u ukupnim iznosima (u mil. HRK)

Najveći udio u ukupnom iznosu odnosi se na doprinos Općem proračunu Europske unije iz kojeg se financiraju razvojni instrumenti EU-a. U 2021. godini iznos koji se na ime plaćanja navedenog doprinosa bilježi kao SRP iznosi 308,96 milijuna kuna, što čini 49,5 % ukupnog SRP-a u 2021. godini. Drugi najveći udio odnosi se na doprinos Republike Hrvatske u Europski razvojni fond, koji u 2021. godini iznosi 66,54 milijuna kuna i ima pojedinačni udio u ukupnom SRP-u od 10,66 %.

U odnosu na kriterije multilateralnog i bilateralnog usmjeravanja SRP-a, 487,16 milijuna kuna usmjereno je putem međunarodnih organizacija i drugih multilateralnih institucija, što je udio od 78,04 % u ukupnom SRP-u. Za projekte bilateralnog SRP-a koji se usmjerava krajnjim državama korisnicama, izdvojeno je 137,06 milijuna kuna, odnosno 21,96 %.

Prema podjeli SRP-a temeljem kriterija razvojne i humanitarne pomoći, najviše sredstava usmjereno je na razvojnu suradnju s ukupnim iznosom od 529,96 milijuna kuna, što je udio od 84,90 % unutar ukupnog SRP-a. Vrijednost humanitarne pomoći inozemstvu iznosi 94,26 milijuna kuna i čini udio od 15,10 %.

Podaci o SRP-u Republike Hrvatske u 2021. godini potvrđuju povećanje izdvajanja u odnosu na prethodnu godinu od 20,8 %. Povećanje je dominantno generirano donacijama cjepiva koje su dodijeljene bilateralnim putem te multilateralnim doprinosom kroz sustav COVAX. Sukladno uputama OECD DAC-a o financijskom prikazu doniranih doza, Republika Hrvatska je kroz donacije cjepiva izdvojila ukupno 64,39 milijuna kuna, odnosno 10,3 % ukupnog iznosa za SRP. Drugo znatno povećanje odnosi se na udjel doprinosa Republike Hrvatske u Opći proračun EU-a koji se priznaje kao SRP, a čiji se postotak za 2021. povećao za 14,9 %.

Uvažavajući razinu izdvajanja za SRP u 2021. godini, međunarodna razvojna suradnja i humanitarna pomoći Republike Hrvatske nastavlja s jačanjem svoje uloge na međunarodnom planu.

Grafički prikaz 2. Struktura službene razvojne pomoći Republike Hrvatske u 2021. godini (u mil. HRK)

**Struktura dionika**

U 2021. godini ukupno je 20 resornih tijela provelo razvojne i humanitarne projekte iz svojih nadležnosti. Najveći pojedinačni pružatelji SRP-a je Ministarstvo financija s obzirom na nadležnosti u plaćanju godišnjeg doprinosa Republike Hrvatske Općem proračunu Europske unije. Slijede Ministarstvo zdravstva, Ministarstvo vanjskih i europskih poslova i Središnji državni ured za Hrvate izvan Republike Hrvatske.

**Ministarstvo zdravstva** je i u 2021. godini zadržalo vodeću poziciju po izdvajanjima za SRP, primarno u kontekstu uvodno naznačenog dominantnog djelovanja međunarodne zajednice, pa tako i Republike Hrvatske, na području suzbijanja posljedica bolesti COVID-19. Nastavno na prethodno navedene Odluke Vlade Republike Hrvatske o donacijama cjepiva, u koordinaciji Ministarstva vanjskih i europskih poslova, Ministarstvo zdravstva doniralo je cjepiva u vrijednosti 64.386.828 kuna. Donacije su ostvarene bilateralnim putem te putem COVAX mehanizma. Uz podmirenje redovne godišnje članarine Svjetskoj zdravstvenoj organizaciji, Ministarstvo zdravstva je pružilo razvojnu pomoć potpori zdravstvenom sustavu Bosne i Hercegovine u iznosu 43.843.050,89 kuna. Ukupan iznos s kojim Ministarstvo zdravstva sudjeluje u SRP-u u 2021. godini iznosi 108.229.879,00 kuna, što je povećanje od visokih 230 % u odnosu na 2020. godinu.

**Ministarstvo vanjskih i europskih poslova** (dalje u tekstu: MVEP) sudjelovalo je u SRP-u s iznosom od 97.403.876,54 kuna. Uz redovito podmirivanje međunarodnih članarina Republike Hrvatske u međunarodnim organizacijama**, uključujući obvezu plaćanja godišnjeg doprinosa Republike Hrvatske u Europski razvojni fond u iznosu od 66,54 milijuna kuna**, Ministarstvo vanjskih i europskih poslova u provedbi SRP-a u 2021. godini po prvi je put ostvarilo nove oblike razvojnih projekata, pri čemu se ističe projekt stipendiranja mladih kršćana iz zemalja u razvoju u vrijednosti 1.415.685 kuna, koji se provodi u suradnji s Ministarstvom znanosti i obrazovanja. Također, u suradnji s Vladom Sjedinjenih Američkih Država te s provedbenim partnerom Školom narodnog zdravlja „Andrija Štampar“, u 2021. godini je započela provedba projekta namijenjenog jačanju zdravstvenog sustava Ukrajine u vrijednosti 327.956,15 kuna, a izdvajamo i trilateralni projekt u suradnji s Državom Izrael i Bosnom i Hercegovinom, namijenjen gospodarskom razvoju triju županija BiH u vrijednosti 75.800,00 kuna.

S obzirom da je 2021. godina dominantno obilježena razvojno-humanitarnim djelovanjem donatora na području suzbijanja posljedica pandemije bolesti COVID-19, MVEP je u protekloj godini u bitnome djelovao na istom planu, polazeći od svoje koordinativne uloge i zakonskog zaduženja za pripremu i podnošenje odluka o upućivanju humanitarne pomoći inozemstvu na donošenje Vladi Republike Hrvatske. MVEP je u 2021. godini bilo nositelj 11 odluka o donacijama cjepiva, sa statusom koordinatora provedbe donacija. Odlukama Vlade Republike Hrvatske u 2021. godini, cjepiva su donirana sljedećim državama: Bosni i Hercegovini, Crnoj Gori, Republici Albaniji, Republici Kosovu, Republici Sjevernoj Makedoniji, Socijalističkoj Republici Vijetnam, Republici Ruandi i Kraljevini Butan, dok su putem mehanizma COVAX doze alocirane Sirijskoj Arapskoj Republici, Arapskoj Republici Egipat, Republici Indoneziji, Republici Tadžikistan i Islamskoj Republici Pakistan. MVEP je sudjelovalo u troškovima transporta donacija cjepiva u visini 81.090,00 kuna. U potporu krovnom globalnom mehanizmu za dijeljenje cjepiva trećim zemljama – COVAX mehanizmu za dijeljenje cjepiva u sklopu Globalne inicijative za cjepiva protiv bolesti COVID-19 (GAVI), MVEP je uplatilo doprinos toj organizaciji u visini 3.745.620,00 kuna.

MVEP je u 2021. godini provelo javni poziv za financiranje razvojnih i humanitarnih projekata **organizacija civilnog društva**, ukupne vrijednosti 3.000.000,00 kuna. MVEP je podržalo projekte 11 organizacija civilnog društva, usmjerene prijenosu iskustava iz demokratske tranzicije, ljudskih prava, jačanja pravne države i dobrog upravljanja, kao i projekte kojima se potiče osnaživanja žena, obrazovanje i edukacija o minskoj opasnosti za djecu i mlade. Navedeni projekti se provode u Bosni i Hercegovini, Republici Srbiji, Republici Albaniji, Republici Sjevernoj Makedoniji, Republici Kosovo te Ukrajini, Republici Tanzaniji i Republici Keniji. Sukladno preuzetim ugovornim obvezama, u 2021. godini projekti su financirani s ukupno 899.215,14 kuna prihvatljivih troškova. Ovim programom Ministarstvo vanjskih i europskih poslova potvrđuje svoju opredijeljenost razvoju civilnog društva kroz njegovo uključivanje u projekte međunarodne razvojne pomoći i humanitarne suradnje, kao jednim od ciljeva Nacionalne strategije.

Ministarstvo vanjskih i europskih poslova u 2021. godini uplatilo je doprinos Središnjem fondu Ujedinjenih naroda za krizne situacije (CERF) u visini 199.625,70 kuna te doprinos Međunarodnom odboru Crvenog križa (ICRC) u visini 1.441.134,00 kuna, priključivši time ponovno Republiku Hrvatsku donatorskoj zajednici u potpori ovim krovnim međunarodnim mehanizmima pružanja žurne humanitarne pomoći.

U SRP se također sukladno metodologiji OECD DAC ubraja i administrativno upravljanje Sektorom za razvojnu suradnju i humanitarnu pomoć, kao ustrojstvene jedinice MVEP-a s isključivim nadležnostima na poslovima međunarodne razvojne suradnje i humanitarne pomoći, koje je u 2021. iznosilo 1.073.443 kuna.

**Središnji državni ured za Hrvate izvan Republike Hrvatske** kontinuirano je jedan od vodećih dionika SRP-a Republike Hrvatske, posebno u provedbi razvojnih projekata bilateralne prirode. U 2021. godini realizirao je oko 200 projekata kroz tri skupine tematskih programa[[3]](#footnote-3) usmjerenih na poticanje gospodarskog napretka, unapređenje obrazovanja i kulturno osnaživanje hrvatskih zajednica izvan RH, koji projekti sukladno metodologiji OECD DAC-a imaju obilježja razvojne pomoći. Središnji državni ured za Hrvate izvan Republike Hrvatske sudjelovao je u SRP-u s iznosom od 33.501.014,54 kuna, dok će preostali iznos u vrijednosti od 19 milijuna kuna biti kategoriziran kao službeni doprinos za održivi razvoj (TOSSD) u trenutku podnošenja Izvješća OECD DAC-u.

Ostali dionici proveli su projekte iz svojih nadležnosti sukladno planiranim aktivnostima i podacima, prema objedinjenom pregledu ukupnih pojedinačnih projekata SRP-a u 2021. godini, koji su sastavni dio ovog Izvješća.

Napomena: prikazani projekti podložni su provjeri od strane OECD DAC-a te je moguće da će biti manjih odstupanja u odnosu na prikazano stanje budući da se konačno Izvješće za OECD DAC izrađuje u drugoj polovini godine.

U nastavku je pregled SRP-a u 2021. godini po resornim tijelima:

Grafički prikaz 3. Službena razvojna pomoć resornih tijela u 2021. godini (u mil. HRK)

# Bilateralna službena razvojna pomoć

Republika Hrvatska je u 2021. godini nastavila s potporom razvitku i stabilnosti **Bosne i Hercegovine** te njezinom putu prema euro-atlantskim integracijama. Bosna i Hercegovina je Nacionalnom strategijom određena programskom državom, a ujedno je i najveći bilateralni partner Republike Hrvatske u okviru SRP-a. U 2021. godini provedeno je ukupno 27 programa i projekata[[4]](#footnote-4) s ciljem jačanja i poticanja razvoja demokratskih institucija, gospodarstva, kulture, poljoprivrede, sporta, znanosti te razvoja infrastrukture. Osim po broju provedenih projekata, Bosna i Hercegovina je na prvom mjestu i po dodijeljenoj bilateralnoj službenoj razvojnoj pomoći Republike Hrvatske, s ukupnom vrijednosti od 103,04 milijuna kuna.

U godini obilježenoj pandemijom bolesti COVID-19, Republika Hrvatska donirala je Bosni i Hercegovini cjepiva u ukupnoj vrijednosti 10,26 milijuna kuna. Za povećanje kvalitete i otpornosti zdravstvenog sustava Bosne i Hercegovine izdvojeno je 42 milijuna kuna pomoći. Projektima usmjerenima jačanju mira, sigurnosti i razvoja demokratskih institucija pomoglo se radu veteranskih udruga te jačanju kapaciteta policijskih snaga. S ciljem jačanja gospodarskog razvoja, proveden je projekt u suradnji s Agencijom za razvojnu suradnju Države Izrael, kroz edukaciju donositelja odluka iz triju županija Bosne i Hercegovine u cilju unaprjeđenja poljoprivredne proizvodnje u navedenim županijama kroz upoznavanje s inovativnim izraelskim modelima razvoja poljoprivrede.

Središnji državni ured za Hrvate izvan RH ostvario je niz projekata namijenjenih razvoju infrastrukture, s primarnom svrhom unaprjeđenja infrastrukture društvene namjene, kao preduvjet održivom gospodarskom razvoju, društvenoj integraciji stanovništva te demografskoj revitalizaciji (opremanje i izgradnja vrtića, socijalnih objekata). Potpora stvaranju održivih životnih uvjeta provedena je kroz projekte obnove i izgradnje komunalne infrastrukture, objekata zdravstvene skrbi te poticanje gospodarskih aktivnosti. U sektoru obrazovanja i kulture, nastavljena je potpora Sveučilištu u Mostaru te Hrvatskom narodnom kazalištu u Mostaru. Provedbom razvojnih projekata revitalizacije spomeničke i drugih oblika kulturne baštine hrvatskog naroda u Bosni i Hercegovini pridonosi se vrijednosti cjelokupnog kulturno-umjetničkog nasljeđa ciljane zajednice partnerske države.

**Republika Sjeverna Makedonija** nalazi se na drugom mjestu po dodijeljenom bilateralnom SRP-u na području jugoistočne Europe. **Republici Sjevernoj Makedoniji** donirana su cjepiva u ukupnoj vrijednosti 1,3 milijuna kuna. Nastavljen je projekt Ministarstva unutarnjih poslova kroz bilateralnu suradnju u cilju suzbijanja nezakonitih migracija**,** dok jeHrvatska narodna banka provela projekt na području jačanja središnjih financijskih institucija. Ukupna vrijednost razvojnih projekata u Sjevernoj Makedoniji iznosi 1,9 milijuna kuna.

**Republici Albaniji** donirana su cjepiva ukupne vrijednosti 1,4 milijuna kuna. Također, u suradnji Ministarstva vanjskih i europskih poslova i organizacije civilnog društva Zdravi grad , u Republici Albaniji provodi se projekt pod nazivom ''Zajedno uspješniji'' ukupne vrijednosti 299.863,50 kuna.

Većina projekata u **Republici Srbiji** je provedena na području kulture s naglaskom na zaštitu kulturne baštine i obrazovanje, teme koje su namijenjene prvenstveno Hrvatima, ali i drugim manjinskim zajednicama u Srbiji. Ukupna vrijednost razvojnih projekata u Srbiji iznosi 973.000 kuna.

Republici Kosovo donirana su cjepiva u ukupnoj vrijednosti 427.365,12 kuna. Osim kroz nastavak programa stipendiranja mladih, **Republika Kosovo** korisnik je razvojnog programa učenja hrvatskog jezika za djecu iz Janjeva, provedenog u suradnji Ministarstva vanjskih i europskih poslova i Hrvatske matice iseljenika, uz financiranje Ministarstva vanjskih i europskih poslova u visini 122.605,00 kuna.

**Crnoj Gori** donirana su cjepiva u ukupnoj vrijednosti 427.365,12 kuna. Kroz program prijenosa znanja, Hrvatska narodna banka je provela projekt za jačanje središnjih financijskih institucija u suradnji s Centralnom bankom Crne Gore. Također, nastavljen je regionalni projekt Ministarstva unutarnjih poslova, namijenjen jačanju kapaciteta za pristupanje EU kroz suradnju na području suzbijanja organiziranog kriminala i korupcije, a suradnja je ostvarena i u razmjeni policijskih iskustava i prevenciji kaznenih aktivnosti posebno tijekom turističke sezone. Ukupna vrijednost razvojnih projekata u Crnoj Gori iznosi 517.084,12 kuna.

Uz prethodno navedeno, Ministarstvo vanjskih i europskih poslova, Ministarstvo unutarnjih poslova, Ministarstvo hrvatskih branitelja, Državni hidrometeorološki zavod te Hrvatska narodna banka ostvarili su projekte višedržavne suradnje, prijenosa znanja i tehničke pomoći sa zemljama jugoistočne Europe u ukupnoj vrijednosti od 420.000 kuna. Pružanjem relevantne ekspertize koja je potrebna zemljama u susjedstvu, Republika Hrvatska nastavlja dosljedno zagovarati potrebu suradnje i pružanja potpore zemljama jugoistočne Europe, osobito u kontekstu procesa proširenja Europske unije. Snažna potpora koju Republika Hrvatska pruža nastavku procesa proširenja Europske unije na sve zemlje u jugoistočnoj Europi temelji se na načelima vjerodostojnosti i vrednovanja vlastitih postignuća, čime se nastoje poticati reformski procesi u državama jugoistoka Europe.

**Ukrajina** je Nacionalnom strategijom određena za programsku državu i Republika Hrvatska s njom ostvaruje višesektorsku i višegodišnju razvojnu suradnju. Osim ranije spomenutog projekta Ministarstva vanjskih i europskih poslova u suradnji s Vladom Sjedinjenih Američkih Država koji provodi Škola narodnog zdravlja „Andrija Štampar“, u sklopu programa suradnje s organizacijama civilnog društva u Ukrajini se provodi projekt edukacije o minskoj opasnosti djece i mladih, ukupne vrijednosti 300.000,00 kuna, od kojih je sukladno ugovorenim obvezama u 2021. financirano 30 % prihvatljivih troškova. Ministarstvo hrvatskih branitelja u Ukrajini provodi projekt za jačanje kapaciteta u pronalasku nestalih osoba u vrijednosti 20.000,00 kuna.

Republika Hrvatska nastavlja s kontinuiranom potporom izgradnji mira, obrazovanja, zdravstva, zaštite žena i djece te održivog gospodarskog razvoja **Siriji** te je u 2021. godini Ministarstvo vanjskih i europskih poslova potvrdilo višegodišnji program razvojno-humanitarne potpore Siriji za razdoblje 2021.-2023. u ukupnoj vrijednosti 3.815.760 kuna. U suradnji sa Svjetskim programom za hranu (WFP), u 2021. godini ugovoren je projekt distribucije školskih obroka za djecu u Siriji, dok je u suradnji s Fondom Ujedinjenih naroda za djecu (UNICEF) započeo projekt u vrijednosti 663.796,00 kuna kojim se osigurava odgovarajuća zdravstvena skrb majkama i djeci sirijskih obitelji u Egiptu.

Službenom razvojnom pomoći smatra se i pomoć izbjeglicama u prvih 12 mjeseca njihova boravka u RH u vidu smještaja, prehrane, nabave odjeće i higijenskih potrepština te osiguravanju usluga prijevoda i pravnog savjetovanja. Za tražitelje međunarodne zaštite, od kojih je najveći broj u 2021. godini pristigao iz Islamske Republike Afganistan, Republike Irak i Islamske Republike Iran, Ministarstvo unutarnjih poslova izdvojilo je ukupno 11,45 milijuna kuna. Za osobe s odobrenom međunarodnom zaštitom u RH, Središnji državni ured za obnovu i stambeno zbrinjavanje izdvojio je 1,94 milijuna kuna za osiguravanje usluga smještaja.

# Multilateralna službena razvojna pomoć

Republika Hrvatska je u 2021. godini podmirila obvezne i dobrovoljne doprinose međunarodnim organizacijama u sustavu Ujedinjenih naroda, kao i drugim međunarodnim organizacijama i agencijama temeljem obveza koje proizlaze iz članstva, a koji doprinosi se u cijelosti i dijelom prikazuju kao SRP u skladu s kriterijima OECD DAC. Riječ je o sljedećim multilateralnim doprinosima:

* Doprinos općem proračun EU-a koji se priznaje kao SRP[[5]](#footnote-5)\*
* Europski razvojni fond (EDF)
* Ujedinjeni narodi (UN)
* Svjetska zdravstvena organizacija (WHO)
* Organizacija Ujedinjenih naroda za hranu i poljoprivredu (FAO)
* Svjetska trgovinska organizacija (WTO)
* Program Ujedinjenih naroda za razvoj (UNDP)
* Svjetski program za hranu (WFP)
* Fond Ujedinjenih naroda za djecu (UNICEF)
* Organizacija Ujedinjenih naroda za obrazovanje, znanost i kulturu (UNESCO)
* Središnji fond Ujedinjenih naroda za krizne situacije (CERF)
* Međunarodni odbor Crvenog križa (ICRC)
* Izbjeglički mehanizam za Tursku (EU Facility for Refugees in Turkey)
* Humanitarni fond za Afganistan (Afghanistan HF)
* Europska investicijska banka (EIB)
* Međunarodna organizacija za zaštitu europskog i mediteranskog bilja (EPPO)
* Međunarodno udruženje za ispitivanje sjemena (ISTA)
* Program Ujedinjenih naroda za okoliš (UNEP)
* Gospodarska komisija za Europu Ujedinjenih naroda (UNECE)
* Okvirna konvencija Ujedinjenih naroda o promjeni klime (UNFCCC)
* Vijeće Europe (CE)
* Organizacija za europsku sigurnost i suradnju (OSCE)
* Multilateralni fond za provedbu Montrealskog protokol (MONTREALSKI PROTOKOL)
* Konvencija o međunarodnoj trgovini ugroženim vrstama divljih životinja i biljaka (CITES)
* Organizacija Ujedinjenih naroda za industrijski razvoj (UNIDO)
* Međunarodna unija za očuvanje prirode (IUCN)
* Međunarodna agencija za obnovljive izvore energije (IRENA)
* Svjetska meteorološka organizacija (WMO)
* Svjetska turistička organizacija (UNWTO)
* Međunarodna organizacija frankofonije (OIF)

Od ostalih multilateralnih doprinosa potrebno je izdvojiti i godišnji doprinos Republike Hrvatske **Europskom razvojnom fondu,** u koji je Republika Hrvatska u 2021. godine uplatila 66,54 milijuna kuna. Fond je namijenjen pomaganju najsiromašnijim državama svijeta ulaganjem u kapitalne višegodišnje projekte. Republika Hrvatska redovito sudjeluje sa svojim doprinosima u Fondu od srpnja 2017. godine. Uredba o uspostavi Instrumenta za susjedstvo, razvoj i međunarodnu suradnju / Globalna Europa (NDICI/GE) stupila je na snagu 14. lipnja 2021. godine, slijedom čega je do tada izvanproračunski Europski razvojni fond, postao dijelom proračuna EU-a za vanjsko djelovanje.

Cjeloviti prikaz obaveznih i dobrovoljnih doprinosa međunarodnim organizacijama dostavljen je u prilogu 9.1.

# Humanitarna pomoć

U 2021. godini Republika Hrvatska uputila je u inozemstvo humanitarnu pomoć u vrijednosti 94,26 milijuna kuna, što čini udio od 15,10 % u SRP-u. Aktivnosti na humanitarnom planu u bitnome su bile obilježene humanitarnom pomoći namijenjenoj suzbijanju posljedica pandemije bolesti COVID-19. Sukladno ranije iznesenom, humanitarna pomoć dominantno je pružena kroz donacije cjepiva u ukupnoj vrijednosti od 64.386.828 kuna. Donacije cjepiva protiv bolesti COVID-19 od Republike Hrvatske primile su Bosna i Hercegovina, Republika Sjeverna Makedonija, Republika Albanija, Republika Kosovo, Crna Gora, Socijalistička Republika Vijetnam, Kraljevina Butan i Republika Ruanda.

Doprinosima Središnjem fondu Ujedinjenih naroda za krizne situacije (CERF) u visini 199.625,70 kuna te Međunarodnom odboru Crvenog križa u visini 1.441.134,00 kuna, Republika Hrvatska potvrđuje svoju opredijeljenost međunarodnim načelima humanitarnog djelovanja - načelima humanosti, neutralnosti, nezavisnosti i nepristranosti. Humanitarne krize u svijetu sve su razornije te poprimaju karakter produženog djelovanja, što uzrokuje velike materijalne i ljudske gubitke te posljedično rast potrebe za humanitarnom pomoći, što potvrđuju i ranije izneseni podaci o globalnim izdvajanjima za humanitarnu pomoć u 2021. godini.

Republika Hrvatska je u 2021. godini sudjelovala na donatorskim konferencijama za prikupljanje humanitarne pomoći Jemenu i Afganistanu u suorganizaciji Ujedinjenih naroda, s doprinosima u iznosima od 628.460,00 kuna i 901.593,60 kuna. Uvažavanjem potrebe tranzicije humanitarnog djelovanja prema održivim razvojnim projektima, Republika Hrvatska je ranije opisanim višegodišnjim programiranjem potpore održivom razvoju Sirije, poduprla humanitarno-razvojne projekte Svjetskog programa za hranu UN-a i UNICEF-a u ukupnoj vrijednosti od 1.329.227,00 kuna. Projekti su namijenjeni potpori obrazovanju, jačanju sigurnosti hrane te zdravstvene skrbi stanovništvu Sirije, kao i sirijskim izbjeglicama na području Egipta, s naglaskom na ranjive skupine - žene i djecu.

Također je nastavljen i projekt pomoći stanovništvu Bolivarijanske Republike Venezuele pokrenut 2020. godine u ukupnoj vrijednosti 635.960 kuna. Doprinosom od 67.785,10 kuna u 2021. godini, pružena je pomoć za nabavu lijekova najranjivijim skupinama stanovništva u suradnji s organizacijom Caritas Venezuela.

# Zaključak

Nastavno na Strateški plan Ministarstva vanjskih i europskih poslova za razdoblje od 2020. do 2022. godine, Nacionalnu strategiju razvojne suradnje od 2017. do 2021. godine, preporuke Europske unije iz Zaključaka Vijeća 9241/15 o Novom globalnom partnerstvu za smanjenje siromaštva i održivi razvoj nakon 2015. godine te međunarodne preporuke navedene u Agendi 2030, Akcijski plan za financiranje razvoja i Agendu za humanost, Republika Hrvatska kontinuirano razvija politike u području međunarodne razvojne suradnje i humanitarne pomoći te povećava svoj doprinos za službenu razvojnu pomoć kroz multilateralne i bilateralne okvire.

Prema ukupnim brojkama službene razvojne pomoći u 2021. godini, najveći primatelji bilateralnog SRP-a bili su Bosna i Hercegovina i susjedne zemlje, koje slijede najsiromašnije zemlje svijeta i države u razvoju zahvaljujući znatnim količinama doniranih doza cjepiva te krizom pogođene zemlje Bliskog istoka u kojima Republika Hrvatska kontinuirano provodi razvojne projekte u cilju osnaživanja lokalnog stanovništva, s posebnim naglaskom na najranjivije skupine društva.

Široka zemljopisna rasprostranjenost humanitarnog i razvojnog djelovanja u 2021. godini potvrđuje usredotočenost Republike Hrvatske na prioritetno područje jugoistočne Europe te na najugroženije dijelove svijeta koji, u suočavanju s globalnim izazovima, nerijetko ovise o pomoći razvijenih zemalja. Poštujući načela ravnopravnosti i partnerstva, sublimirana u sintagmi „partnerstvo jednakih“, Republika Hrvatska intenzivno je poticala suradnju s državnim i javnim tijelima, kao i s organizacijama civilnog društva zemalja primateljica pomoći, uspjevši osigurati konkretnu projektnu vidljivost te povećati učinkovitost svojih razvojnih politika.

Zahvaljujući snažnom angažmanom u globalnim inicijativama, Republika Hrvatska je u 2021. godini podignula stopu izdvajanja za 20,8 % pokazavši se još jedanput kao solidarna i odgovorna članica Europske unije te pouzdan partner zemljama u razvoju.

Aktivnim sudjelovanjem u radnim tijelima Europske komisije s nadležnostima na području međunarodnog razvoja i humanitarne pomoći, kao i redovitim godišnjim izvještavanjem prema OECD DAC, osigurava se vidljivost i vjerodostojnost Republike Hrvatske kao države donatora na globalnoj razini koja svoju međunarodnu razvojnu suradnju i humanitarnu pomoć provodi sukladno prioritetima zacrtanima u nacionalnim i međunarodnim dokumentima i odlukama.

# Prilozi

## 9.1. Popis provedenih projekata u 2021. godini.

1. Izvor: UN OCHA [↑](#footnote-ref-1)
2. SRP za 2020. godinu potvrđen je na radnoj razini, dok se službena objava podataka na stranicama OECD-a očekuje tijekom prve polovice 2022. godine. [↑](#footnote-ref-2)
3. Za potrebe izrade Izvješća za 2021. godinu, projekti SDUHIRH-a prikazani su kroz tematske skupine u cilju preglednijeg tabličnog prikaza. [↑](#footnote-ref-3)
4. Zbroj projekata ne uključuje pojedinačne projekte SDUHIRH-a, već prijavljene programske cjeline. S pojedinačnim zbrojem svih projekata SDUHIRH-a, u BiH je provedeno 300 projekata. [↑](#footnote-ref-4)
5. Opći proračun Europske unije, kojem Republika Hrvatska doprinosi na godišnjoj razini, služi i za financiranje brojnih instrumenta Europske unije kojima se financiraju razvojni projekti u partnerskim zemljama, stoga se takav doprinos u određenom dijelu bilježi kao SRP Republike Hrvatske. Tijekom 2021. godine, ukupan iznos koji se na ovaj način ubilježio kao hrvatski SRP iznosi 308,96 milijuna kuna. [↑](#footnote-ref-5)